《高南仲自云间归退轩盖明府以四诗送之末章专以见及南仲索和遂次其韵 其一》
宋代·孙应时

丽泽存相益，和羹忌苟同。别怀长耿耿，见日苦匆匆。

经派惩燕说，词源味国风。平生子陈子，一瓣记南丰。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。